Марко Ганчев
Братя

chitanka.info

Черното негърче

чак от република Чад,

чедо, да знаеш, че и то ти е брат.

Не ме гледай учуден такъв —

ако не сте братя по кръв

и ако други сходства

с него не са ти известни,

да знаеш, че сте братя

по птичи песни.

Едни и същи птици,

ама съвсем едни и същи,

ви пеят пред къщи.

Само че на тебе ти пеят

през нашето лято,

а на него — през нашата зима, когато

птиците не са тук,

а на юг.

Не ме гледай учуден такъв —

по тоя начин

сте братя дори и по кръв.

Защото от своя страна Песента

е сестра на Кръвта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.